CELEX: 32021D1214
Language: lt
Date: 2021-07-22 00:00:00
Title: Komisijos įgyvendinimo sprendimas (ES) 2021/1214 2021 m. liepos 22 d. kuriuo pagal Tarybos direktyvą 2002/53/EB Lenkijai leidžiama uždrausti savo teritorijoje prekiauti ‘Finolos’ veislės kanapėmis (pranešta dokumentu Nr. C(2021) 5295) (Tekstas autentiškas tik lenkų kalba)

2021 7 26   
               
               
                  LT
               
               
                  Europos Sąjungos oficialusis leidinys
               
               
                  L 265/1
               
            
         KOMISIJOS ĮGYVENDINIMO SPRENDIMAS (ES) 2021/1214
         2021 m. liepos 22 d.
         kuriuo pagal Tarybos direktyvą 2002/53/EB Lenkijai leidžiama uždrausti savo teritorijoje prekiauti ‘Finolos’ veislės kanapėmis
         
            
               (pranešta dokumentu Nr. C(2021) 5295)
            
         
         (Tekstas autentiškas tik lenkų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2002 m. birželio 13 d. Tarybos direktyvą 2002/53/EB dėl bendrojo žemės ūkio augalų veislių katalogo (1), ypač į jos 18 straipsnį,
         kadangi:
         
                     (1)
                  
                  
                     remdamasi Direktyva 2002/53/EB, Komisija Europos Sąjungos oficialiojo leidinio C serijoje skelbia Bendrąjį žemės ūkio augalų rūšių veislių katalogą (2), į kurį įtrauktos ir kai kurios kanapių veislės;
                  
               
                     (2)
                  
                  
                     Europos Parlamento ir Tarybos reglamento (ES) Nr. 1307/2013 (3) 32 straipsnio 6 dalyje nustatyta, kad siekiant išvengti paramos teikimo neteisėtai auginamiems pasėliams plotai, naudojami kanapėms auginti, gali atitikti paramos skyrimo reikalavimus tik tuo atveju, jeigu auginamų veislių kanapėse tetrahidrokanabinolio (toliau – THC) kiekis sudaro ne daugiau kaip 0,2 %;
                  
               
                     (3)
                  
                  
                     Komisijos deleguotojo reglamento (ES) Nr. 639/2014 (4) 9 straipsnio 5 dalyje nustatyta, kad jei ir antraisiais metais visų konkrečios veislės kanapių mėginių THC kiekio vidurkis viršija Reglamento (ES) Nr. 1307/2013 32 straipsnio 6 dalyje nustatytą kiekį, valstybė narė, remdamasi Direktyvos 2002/53/EB 18 straipsniu, turi prašyti Komisijos leidimo uždrausti prekiauti tokia veisle;
                  
               
                     (4)
                  
                  
                     2021 m. sausio 19 d. Komisija gavo Lenkijos prašymą pagal Deleguotojo reglamento (ES) Nr. 639/2014 9 straipsnio 5 dalį leisti visoje jos teritorijoje uždrausti prekiauti ‘Finolos’ veislės kanapėmis. Lenkija pranešė Komisijai, kad atlikus tyrimus visų ‘Finolos’ veislės mėginių THC kiekio vidurkis antrus metus iš eilės viršijo Reglamento (ES) Nr. 1307/2013 32 straipsnio 6 dalyje nustatytą 0,2 % ribą;
                  
               
                     (5)
                  
                  
                     pagal Direktyvos 2002/53/EB 18 straipsnį valstybei narei, jos prašymu, gali būti leista uždrausti prekiauti į bendrąjį veislių katalogą įtraukta veisle, jei tokios veislės auginimas kelia pavojų aplinkai arba žmonių sveikatai;
                  
               
                     (6)
                  
                  
                     THC turi psichotropinį poveikį, todėl reikia riboti jo poveikį žmonėms, ribojant THC kiekį parduodamų kanapių veislėse;
                  
               
                     (7)
                  
                  
                     todėl Lenkijai turėtų būti leista uždrausti prekiauti ‘Finolos’ veislės kanapėmis visoje jos teritorijoje;
                  
               
                     (8)
                  
                  
                     kad Komisija galėtų informuoti kitas valstybes nares ir atnaujinti Bendrąjį žemės ūkio augalų rūšių veislių katalogą, reikėtų įpareigoti Lenkiją pranešti Komisijai datą, nuo kurios ji ketina naudotis šiuo sprendimu suteikiamu leidimu;
                  
               
                     (9)
                  
                  
                     šiame sprendime nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
                  
               PRIĖMĖ ŠĮ SPRENDIMĄ:
         
            1 straipsnis
            Pagal Direktyvos 2002/53/EB 18 straipsnį Lenkija gali uždrausti prekiauti ‘Finolos’ veislės kanapėmis visoje savo teritorijoje.
         
         
            2 straipsnis
            Lenkija praneša Komisijai datą, nuo kurios ji pradės naudotis 1 straipsnyje numatytu leidimu.
         
         
            3 straipsnis
            Šis sprendimas skirtas Lenkijos Respublikai.
         
         
            Priimta Briuselyje 2021 m. liepos 22 d.
            
               
                  Komisijos vardu
               
               Stella KYRIAKIDES
               
                  Komisijos narė
               
            
         
         
            (1)  OL L 193, 2002 7 20, p. 1.
         
            (2)  Bendrasis žemės ūkio augalų rūšių veislių katalogas. Papildymas 2021/2 (OL C 42, 2021 2 5).
         
            (3)  2013 m. gruodžio 17 d. Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės ir panaikinami Tarybos reglamentas (EB) Nr. 637/2008 ir Tarybos reglamentas (EB) Nr. 73/2009 (OL L 347, 2013 12 20, p. 608).
         
            (4)  2014 m. kovo 11 d. Komisijos deleguotasis reglamentas (ES) Nr. 639/2014, kuriuo papildomas Europos Parlamento ir Tarybos reglamentas (ES) Nr. 1307/2013, kuriuo nustatomos pagal bendros žemės ūkio politikos paramos sistemas ūkininkams skiriamų tiesioginių išmokų taisyklės, ir iš dalies keičiamas to reglamento X priedas (OL L 181, 2014 6 20, p. 1).